CELEX: 62008CN0543
Language: el
Date: 2008-12-04 00:00:00
Title: Υπόθεση C-543/08: Προσφυγή που ασκήθηκε στις 4 Δεκεμβρίου 2008 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/21
            
         Προσφυγή που ασκήθηκε στις 4 Δεκεμβρίου 2008 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας
   (Υπόθεση C-543/08)
   (2009/C 19/40)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Braun, P. Guerra e Andrade και M. Teles Romão)
   
      Καθής: Πορτογαλική Δημοκρατία
   Αιτήματα
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, διατηρώντας ειδικά δικαιώματα του Δημοσίου στην EDP — Energias de Portugal, παρεχόμενα μέσω προνομιούχων μετοχών (golden shares) του Δημοσίου, παρέβη τις υποχρεώσεις που υπέχει από τα άρθρα 56 και 43 ΕΚ·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η εταιρική σύμβαση της EDP ορίζει ότι κάθε μετοχή παρέχει δικαίωμα μιας ψήφου, αλλ' ότι δεν λαμβάνονται υπόψη οι αντιστοιχούσες προς κοινές μετοχές και μη ανήκουσες στο Δημόσιο ψήφοι ενός μετόχου, αν υπερβαίνουν 5 % του συνόλου των ψήφων που αντιστοιχούν προς το εταιρικό κεφάλαιο.
   Κατά τον πορτογαλικό νόμο, το Δημόσιο έχει ειδικά δικαιώματα επί της EDP ασχέτως του αριθμού των μετοχών που του ανήκουν. Τα ειδικά αυτά δικαιώματα είναι συγκεκριμένα το δικαίωμα αρνησικυρίας των αποφάσεων της γενικής συνελεύσεως περί τροποποιήσεως της εταιρικής συμβάσεως (συμπεριλαμβανομένων των αποφάσεων περί αυξήσεως του εταιρικού κεφαλαίου, συγχωνεύσεως, διασπάσεως και λύσεως), περί συνάψεως συμβάσεων ισομερούς εκπροσώπησης και δημιουργίας ιεραρχικής σχέσης και περί καταργήσεως ή περιορισμού του δικαιώματος προτιμήσεως των μετόχων σε περίπτωση αυξήσεως του κεφαλαίου.
   Το Δημόσιο κατέχει επίσης το ειδικό δικαίωμα να ορίζει ένα μέλος του διοικητικού συμβουλίου σε περίπτωση κατά την οποία κατεψήφισε την υπερψηφισθείσα πρόταση εκλογής διοικητικού συμβουλίου.
   Η Επιτροπή θεωρεί ότι τόσο το ποσοστιαίο όριο του δικαιώματος ψήφου όσο και τα ειδικά δικαιώματα συνιστούν περιορισμό της κίνησης των κεφαλαίων και της ελευθερίας εγκαταστάσεως. Τα μέτρα αυτά εμποδίζουν την άμεση επένδυση στην EDP, την επένδυση χαρτοφυλακίου και την ελευθερία εγκαταστάσεως.
   Τα προαναφερθέντα ειδικά δικαιώματα συνιστούν κρατικά μέτρα, διότι οι προνομιούχες μετοχές δεν αποτελούν φυσιολογική εφαρμογή του δικαίου των εταιριών.
   Το ποσοστιαίο όριο του δικαιώματος ψήφου, υπό τις συνθήκες υπό τις οποίες δημιουργήθηκε, επίσης συνιστά κρατικό μέτρο.
   Ούτε οι προαναφερθείσες golden shares ούτε το ποσοστιαίο όριο του δικαιώματος ψήφου υπηρετούν θεμιτούς σκοπούς δημοσίου συμφέροντος, και ειδικότερα εκείνους τους οποίους επικαλείται το Πορτογαλικό Δημόσιο, ήτοι τη δημόσια ασφάλεια, την ασφάλεια εφοδιασμού και την παραχώρηση δημόσιας υπηρεσίας.
   Εν πάση δε περιπτώσει, το Πορτογαλικό Δημόσιο δεν τηρεί την αρχή της αναλογικότητας, διότι τα επίδικα μέτρα δεν είναι κατάλληλα προς εξασφάλιση της υλοποίησης των επιδιωκομένων σκοπών και βαίνουν πέραν του μέτρου που είναι αναγκαίο προς επίτευξη των σκοπών αυτών.